ಜ.1ಕ್ಕೆ ವಿದ್ಯಾಗಮ ಶಾಲೆ ಆರಂಭ ಕೋಲಾರ: ಸಮಾಜ ಕಟ್ಟುವ ಕಾಯಕವನ್ನೇ ನೆಚ್ಚಿಕೊಂಡಿರುವ ಶಿಕ್ಷಕ ಸಮುದಾಯ ಕೋವಿಡ್ ಹಾವಳಿಯಿಂದ ಮಕ್ಕಳ ಭವಿಷ್ಯದ ಬಗ್ಗೆ ಚಿಂತೆಗೀಡಾಗಿದೆ ಎಂದು ವಿಧಾನ ಪರಿಷತ್ ಸದಸ್ಯ ವೈ.ಎ.ನಾರಾಯಣಸ್ವಾಮಿ ಹೇಳಿದರು. ಜಿಲ್ಲಾ ಸರ್ಕಾರಿ ನೌಕರರ ಸಂಘ ಹಾಗೂ ಜಿಲ್ಲಾ ಪ್ರಾಥಮಿಕ ಶಾಲಾ ಶಿಕ್ಷಕರ ಸಂಘದ ಸಹಯೋಗದಲ್ಲಿ ಇಲ್ಲಿ ಗುರುವಾರ ಹಮ್ಮಿಕೊಂಡಿದ್ದ ಕಾರ್ಯಕ್ರಮದಲ್ಲಿ ಮಾತನಾಡಿ, ಸರ್ಕಾರವು ಸಮಸ್ಯೆ ಏನೇ ಇದ್ದರೂ 2021ರ ಜ.1ರಿಂದ ಎಸ್ಸೆಸ್ಸೆಲ್ಸಿ ಮತ್ತು ದ್ವಿತೀಯ ಪಿಯುಸಿ ತರಗತಿಗೆ ಹಾಗೂ ಉಳಿದ ತರಗತಿಗಳಿಗೆ ವಿದ್ಯಾಗಮ ಆರಂಭಿಸುವಂತೆ ಸೂಚಿಸಿದೆ ಎಂದರು. ಈಗಾಗಲೇ ವರ್ಷವಿಡೀ ಕಲಿಕೆಯಿಂದ ವಂಚಿತರಾಗಿರುವ ಮಕ್ಕಳ ಭವಿಷ್ಯ ಆತಂಕದಲ್ಲಿದೆ. ವಿಧಾನ ಪರಿಷತ್ ಸದಸ್ಯರೆಲ್ಲರೂ ಶಾಲೆ ಆರಂಭಕ್ಕೆ ಸರ್ಕಾರದ ಮೇಲೆ ಒತ್ತಡ ತರುತ್ತಿದ್ದೇವೆ. ಇದೀಗ ಶಾಲೆ ಆರಂಭಕ್ಕೆ ಹಸಿರು ನಿಶಾನೆ ಸಿಗುತ್ತಿರುವ ಸಂದರ್ಭದಲ್ಲಿ ಬ್ರಿಟನ್ನಲ್ಲಿ ವರದಿಯಾಗಿರುವ ಕೋವಿಡ್ ರೂಪಾಂತರದ ಸಂಗತಿಯು ಆತಂಕ ಹೆಚ್ಚಿಸಿದೆ ಎಂದು ತಿಳಿಸಿದರು. ವಿದ್ಯಾಗಮ ಯೋಜನೆಗೆ ಈ ಹಿಂದೆ ಅಡ್ಡಿಯುಂಟು ಮಾಡಲಾಯಿತು. ಇದೀಗ ಮತ್ತೆ ವಿದ್ಯಾಗಮ ಆರಂಭಗೊಳ್ಳಲಿದೆ. ಇದು ಉತ್ತಮ ಬೆಳವಣಿಗೆ. ಆನ್ಲೈನ್ ತರಗತಿ ಮಕ್ಕಳ ಕಲಿಕೆಗೆ ಪೂರಕವಲ್ಲ. ಆನ್ಲೈನ್ ತರಗತಿಗಳು ಮಕ್ಕಳ ಕಣ್ಣುಗಳ ಮೇಲೆ ದುಷ್ಪರಿಣಾಮ ಬೀರುತ್ತವೆ ಮತ್ತು ಎಲ್ಲಾ ಮಕ್ಕಳಿಗೂ ಸಮರ್ಪಕವಾಗಿ ತಲುಪಲು ಸಾಧ್ಯವಿಲ್ಲ ಎಂದು ಅಭಿಪ್ರಾಯಪಟ್ಟರು. ಸ್ಪಂದಿಸಬೇಕು: ಶೀಘ್ರವೇ ಕೋವಿಡ್ ಸಂಕಟದಿಂದ ಹೊರಬರಬೇಕಿದೆ. ಸರ್ಕಾರ ಲಸಿಕೆ ನೀಡುವ ಪ್ರಯತ್ನದಲ್ಲಿ ಹೆಜ್ಜೆಯಿಟ್ಟಿದೆ. ಆದರೆ, ಕೋವಿಡ್ ನೆಪದಲ್ಲಿ ಮಕ್ಕಳಿಗೆ ವಂಚನೆಯಾಗಬಾರದು ಎಂದು ಸಲಹೆ ನೀಡಿದರು. ರಾಷ್ಟ್ರೀಯ ಶಿಕ್ಷಣ ನೀತಿ ಜಾರಿಗೆ ಸರ್ಕಾರದ ಜತೆ ಸ್ಪಂದಿಸಬೇಕು. ಸರ್ಕಾರ ಈಗಾಗಲೇ ನೂತನ ಶಿಕ್ಷಣ ನೀತಿ ಜಾರಿಗೆ ಕಾರ್ಯಪಡೆ ರಚಿಸಿ ಕಾರ್ಯೋನ್ಮುಖವಾಗಿದೆ. ಕೋವಿಡ್ ಸಂದರ್ಭದಲ್ಲೂ ಶಿಕ್ಷಕರಿಗೆ ಸಂಬಳ, ಭತ್ಯೆ ಸಮಸ್ಯೆ ಇಲ್ಲದಂತೆ ಸರ್ಕಾರ ನೋಡಿಕೊಂಡಿದೆ. ಕುಮಾರನಾಯಕ್ ವರದಿ ಅನ್ವಯ ಒಂದು ಇಂಕ್ರಿಮೆಂಟ್ ಮರುಪಾವತಿಗೆ ಸೂಚಿಸಿದ್ದು, ಈ ಆದೇಶ ಹಿಂಪಡೆಯುವಂತೆ ಸಚಿವರಿಗೆ ಮನವಿ ಮಾಡುತ್ತೇವೆ ಎಂದರು. ಬೆಂಗಳೂರು ವಿಶ್ವವಿದ್ಯಾಲಯದ ಸಿಂಡಿಕೇಟ್ ಸದಸ್ಯ ಉದಯಕುಮಾರ್, ಜಿಲ್ಲಾ ಪಿಯುಸಿ ಉಪನ್ಯಾಸಕರ ಸಂಘದ ಅಧ್ಯಕ್ಷ ನಟರಾಜ್, ಜಿಲ್ಲಾ ಕನ್ನಡ ಸಾಹಿತ್ಯ ಪರಿಷತ್ ಅಧ್ಯಕ್ಷ ನಾಗಾನಂದ ಕೆಂಪರಾಜ್, ಜಿಲ್ಲಾ ಸರ್ಕಾರಿ ನೌಕರರ ಸಂಘದ ನಿಕಟಪೂರ್ವ ಪದಾಧಿಕಾರಿಗಳಾದ ಎಸ್.ಚೌಡಪ್ಪ, ಶಿವಕುಮಾರ್, ರಾಜ್ಯ ಪ್ರಾಥಮಿಕ ಶಾಲಾ ಶಿಕ್ಷಕರ ಸಂಘದ ಉಪಾಧ್ಯಕ್ಷ ವೀರಣ್ಣಗೌಡ ಪಾಲ್ಗೊಂಡರು.